Twee versmaaide SA agstemanne skitter oorseeWaar Suid-Afrika blykbaar ʼn agsteman-droogte ervaar, is twee van die spelers wat deur Allister Coetzee in dié posisie oor die hoof gesien is, besig om groot indruk in Engeland te maak. Die Springbok Nizaam Carr was die speler van die wedstryd toe Wasps in die jongste ronde van die Engelse Premierliga met 32-25 met Leicester afgereken het. Carr, wat ook die beste drie in die wedstryd gedruk het deur ʼn spanpoging af te rond, is vir drie maande by Wasps, maar daar word reeds gehoop dat hy langer sal bly. Sy vertoning word as briljant in alle opsigte bestempel. Ruan Ackermann, wat al vir Suid-Afrika A gespeel het, se statuur groei luidens berigte weekliks, en hy word nou reeds beskou as ʼn moontlike Engelse (tweede op die wêreldranglys teenoor die Bokke se sesde plek) toetsspeler wanneer hy oor minder as drie jaar op verblyfgronde daarvoor in aanmerking kan kom. Hy speel vir Gloucester, wat deur sy pa, die Bok Johan Ackermann, afgerig word, en wat ná sy jongste sege van 39-15 oor London Irish tweede op die punteleer is nadat hulle tot dusver sewe uit tien wedstryde gewen het. Die span was verlede jaar negende uit die 12 spanne in die reeks. Die vaskopstut Petrus du Plessis, wat op Hermanus gebore is, het ʼn drie vir London Irish gedruk. Don Armand, ʼn gewese Superrugbyspeler van die Stormers wat toetsrugby vir Engeland speel, was een van die groot uitblinkers vir Exeter in sy oorwinning van 42-29 oor Bath, en het ʼn drie gedruk. Die Bok-senter Rohan Janse van Rensburg het ʼn drie vir Sale teen Worcester gedruk. Sy span het die kragmeting met 18-14 gewen, ondanks die geel kaart wat sy Springbok-skrumskakel Faf de Klerk op die lyf geloop het. Brad Barritt, senter en kaptein, het ʼn drie vir Saracens gedruk nadat die Springbokstut Vincent Koch ʼn bres in Harlequins se verdediging geslaan het. Barritt het Superrugy vir die Sharks en toetsrugby vir Engeland gepeel. Quins het in die doodsnikke die sege met 20-19 beklink. In die Pro14-liga het die flank Johan Meyer een van die Italiaanse klub Zebre se drieë in sy oorwinning van 24-10 oor die Ierse provinsie Connacht gedruk. Hy het Curriebekerrugby vir die Sharks gespeel. Die Ierse provinsie Munster het die Walliese streekspan Ospreys (Swansea) met 36-10 verslaan in sy eerste wedstryd sedert Johann van Graan, ʼn gewese hulpafrigter van die Bokke, by Rassie Erasmus oorgeneem het. Chris Cloete, ʼn flank wat Suid-Afrika A verteenwoordig het, het een van die wenspan se drieë gedruk nadat hy geduik, maar nie vasgevat is nie. Hy het die losbal self opgeraap en gaan druk. Twee Suid-Afrikaners het die telbord vir Ealing Trailfinders in sy oorwinning van 31-7 oor Hartpury College in die Engelse Kampioenskap help aanrol. Rayn Smid (flank), wat Curriebekerrugby vir die Westelike Provinsie gespeel het, het ʼn drie gedruk, en die Suid-Afrikaans-gebore Luke Daniels (heelagter) het met drie doelskoppe geslaag. Brendan Cope (heelagter), wat o.21-rugby vir die Sharks gespeel het, het twee doelskoppe tot Jersey se gelykop-uitslag van 19-19 teen Nottingham bygedra. In Afdeling 1A van die Ierse Liga het die Suid-Afrikaanse stut Schalk Jooste die eerste van Terenure College se vyf drieë teen Young Munster gedruk. Terenure het met 32-13 geseëvier. Jooste is ʼn gewese kaptein van die WP-klub Tygerberg.